A 4. adatszolgáltatási táblázatban az államháztartás teljes kereskedelmi hitelekkel és előlegekkel kapcsolatos kötelezettségállományát be kell jelenteni. Mindazonáltal csak a tagállamok kevesebb mint fele nyújtott be olyan adatszolgáltatást, amely az összes államháztartási alszektort és azok belső egységeit is maradéktalanul lefedte. A többi tagállam esetében az adatok ideiglenesként vannak megjelölve, azaz a jövőbeni adatszolgáltatások során korrigálhatók. Ez a helyzet Belgium, Bulgária, Dánia, Németország, Írország, Görögország, Franciaország, Horvátország, Olaszország, Ciprus, Luxemburg, Málta, Hollandia, Ausztria, Lengyelország és az Egyesült Királyság esetében.

Az október 1-jei adatszolgáltatási határidő és az adatok 2015. október 21-i közzététele közötti értesítési időszakban az Eurostat minden tagállam nemzeti statisztikai hatóságával kapcsolatba lépett, hogy további információkat kérjen, és pontosítsa az egyes konkrét gazdasági műveletekre alkalmazandó elszámolási szabályokat. E folyamatban számos levélváltásra került sor az Eurostat és a nemzeti hatóságok között. A pontosítási kérelmek első körét október 6-át megelőzően küldték el valamennyi országnak. A második körben 27 országnak küldtek kérelmet, nyolc országnak pedig még egy harmadik körben is. Néhány országtól az Eurostat felülvizsgált adatszolgáltatási táblázatokat kért. Az esetek többségében a 2015. októberi adatszolgáltatási időszakban benyújtott adatok korrekciója nem módosította jelentős mértékben a 2011–2014 közötti időszak hiány- és adósságszintjeit.

2.2.2.Konzultációs és módszertani látogatások

A 479/2009/EK rendelet konzultációs és módszertani látogatásokról rendelkezik. Tagállami konzultációs látogatásokra rendszeresen (legalább kétévente) sor kerül azzal a céllal, hogy áttekintsék a szolgáltatott adatokat, megvizsgáljanak módszertani kérdéseket, megvitassák a statisztikai forrásokat és értékeljék a vonatkozó elszámolási szabályok betartását, többek között a kormányzati szektor elhatárolása, az elszámolás időpontja és a kormányzati tranzakciók és kötelezettségek besorolása tekintetében.

Az utóbbi években gyakoribbá váltak a túlzotthiány-eljárás kapcsán a tagállamokban tett látogatások. Amennyiben az Eurostat valamely tagállamra vonatkozóan olyan különösen fontos kérdést vet fel, amely kizárólag az érintett hatóságokkal való találkozás útján oldható meg, ad hoc találkozót szerveznek az adott tagállamban.

2015-ben az Eurostat a túlzotthiány-eljárással kapcsolatban a következő tagállamokban tett konzultációs látogatást: Észtország (január 20–21.), Olaszország (február 2–3.), Horvátország (február 26–27.), Egyesült Királyság (április 28–29.), Svédország (május 19–20.), Lettország (május 26–27.), Lengyelország (június 29–30.), Spanyolország (július 9–10.), Hollandia (szeptember 1–2.), Szlovénia (szeptember 7–8.), Görögország (szeptember 23–24.), Románia (november 12–13., december 17–18.), Finnország (november 19–20.) és Szlovákia (december 8–9.). Ezenfelül az Eurostat Ausztriában is tett egy ad hoc látogatást (október 14).

Az egyes konzultációs látogatásokból levont végleges következtetéseket – beleértve a közösen kidolgozott intézkedések és a felvetett kérdések leírását – eljuttatják a Gazdasági és Pénzügyi Bizottsághoz, továbbá közzéteszik az Eurostat honlapján. Ezen intézkedések végrehajtása idővel az adatok minőségének javulását eredményezi.

Az Eurostat módszertani látogatást csak akkor tesz, ha lényeges kockázatokat vagy problémákat tapasztal az adatok minőségével, különösen a módszerekkel, a fogalmakkal vagy az alkalmazott besorolásokkal kapcsolatban. 2015-ben az Eurostat nem tett módszertani látogatást.

2.2.3.Az Eurostat konkrét kérdésekre irányuló tanácsadási tevékenysége

A tagállamok rendszeresen konzultálnak az Eurostattal, hogy tisztázzanak különböző jövőbeli vagy múltbeli műveletekkel kapcsolatos nemzeti számviteli kérdéseket. Az Eurostat a hatályos iránymutatásának megfelelően tesz javaslatot. A 479/2009/EK rendelet átláthatósági rendelkezésének teljesítése érdekében az Eurostat közzéteszi javaslatát , kivéve, ha az érintett tagállam ez ellen kifogást emel. 2015 során az Eurostat nyolc előzetes javaslatot tett közzé. Az Eurostat továbbá javaslatot címzett Belgiumnak, Görögországnak, Lengyelországnak és Szlovákiának is, azonban ezek közzétételével szemben az érintett tagállamok a dokumentumban szereplő bizalmas információkkal kapcsolatos aggályok miatt kifogást emeltek.

2.2.4.A költségvetési felügyelet euróövezetbeli érvényesítésére irányuló vizsgálatok

Az 1173/2011/EU európai parlamenti és tanácsi rendelet felhatalmazza a Bizottságot, hogy indítson vizsgálatot, ha fennáll az adatok akár szándékos, akár súlyos gondatlanságból eredő valótlan bemutatása miatti manipuláció gyanúja.

A Bizottság 2014. július 11-én hivatalos vizsgálat indítása mellett döntött a statisztikák lehetséges manipulálása miatt a spanyolországi Valencia régióban (Comunidad Valenciana) .

Ez volt az első alkalom, hogy a Bizottság élt a gazdasági kormányzásról szóló jogszabálycsomag (hatos csomag) szerinti új hatásköreivel, és kivizsgálta valamely tagállam adósság- és költségvetésihiány-adatai manipulálásának gyanúját.

A Bizottság 2015. május 7-én jelentést fogadott el a Spanyolország által tett észrevételek figyelembevételével, amelyben bírság kiszabását javasolta a Tanácsnak. A jelentés következtetése szerint a spanyol államháztartási szektor egyik testülete – a Valenciai Autonóm Közösség regionális ellenőrzési hivatala – súlyos gondatlanságot követett el az egészségügyi kiadások nyilvántartásba vételének, valamint az eredményszemléletű elszámolás elve nemzeti számlákban való alkalmazásának (ESA 95) elmulasztása kapcsán. Ennek nyomán Spanyolország 2012 márciusában helytelen költségvetésihiány-adatokat jelentett be az Eurostatnak. A téves adatszolgáltatás 2012 után nem folytatódott. A jelentés konkrétan a valenciai régió által előállított statisztikákra vonatkozik, Spanyolország nemzeti statisztikáinak helytállóságát nem kérdőjelezi meg.

2015. július 13-án a Tanács úgy határozott, hogy 18,93 millió EUR bírságot szab ki Spanyolországra, amiért az súlyos gondatlanságból valótlan költségvetésihiány-adatokat mutatott be.

Spanyolország mind a Bizottságnak a vizsgálat megindításáról szóló határozatát, mind a Tanácsnak a bírság kiszabásáról szóló határozatát megtámadta az Európai Unió Bírósága előtt. A Törvényszék a T-676/14. sz. ügyben hozott 2015. szeptember 3-i végzésében elutasította a bizottsági határozat megsemmisítése iránti keresetet. A tanácsi határozat megsemmisítése iránti keresetről még nem született döntés.

2.2.5.Aktuális módszertani kérdések

Az Eurostat szokás szerint értékelte az ESA 2010 szabályainak helyes alkalmazását, különös tekintettel a 479/2009/EK rendelet 10. cikkének (2) bekezdésével összhangban meghozott legutóbbi határozataira. E határozatok szerepelnek az államháztartási hiányról és államadósságról szóló kézikönyvben (MGDD), amelynek legfrissebb változatát 2014 augusztusában tették közzé . Az MGDD új változatát (2016. évi kiadás) 2016 első negyedévében teszik közzé; a kézikönyv a módszertani kérdésekkel foglalkozó munkacsoport 2015. évi munkájának eredményeképpen több fejezetet összhangba hozott az ESA 2010-zel.

Az Eurostat 2015-ben szintén kiegészítő felvilágosítással szolgált a tagállamoknak a túlzotthiány-eljárásra és a kormányzati pénzügyi statisztikákra irányadó számviteli szabályokról. Ezek a magyarázó dokumentumok – így a 2015. március 17-én közzétett „The statistical recording of EU budgetary contributions, following an amendment to the Own Resources Regulation” (Az uniós költségvetési hozzájárulások statisztikai nyilvántartása a saját forrásokról szóló rendelet módosítása után), valamint a „The impact of energy performance contracts on government accounts” (Az energiahatékonysági szerződések hatása a kormányzati számlákra) című módszertani iránymutató feljegyzés – kiegészítik az ESA 2010 általános szabályait. Az Eurostat az iránymutató feljegyzéseket a tagállamokkal való konzultációt követően teszi közzé.

2.2.6.Az alapul szolgáló kormányzati számlákkal való összhang